Összefoglalás a 7. tanulmányról
A válság folytatódik

„Hanem azzal dicsekedjék, aki dicsekedik, hogy értelmes és ismer engem, hogy én vagyok az Úr, aki kegyelmet, ítéletet és igazságot gyakorlok e földön; mert ezekben telik kedvem, azt mondja az Úr.” (Jer. 9:24.) 
Isten szolgájának mindenkori feladata az, hogy az emberek figyelmét felhívja az Úr szavára, amit szeretete által közvetített. Amennyiben az emberek hallgattak volna Jeremiásra, és elfogadták volna prófétai figyelmeztetéseit, a szörnyű válság nem következett volna be. Ami történt, az a mi tanulságunkra íratott meg, akikhez az időknek vége elérkezett. Bárcsak le tudnánk vonni belőle a számunkra értékes, megmentő tanulságokat! Azt láthattuk Jeremiás könyvének 9. fejezetében, hogy egy siratóénekbe kezdett a próféta, mert Isten kimondta visszavonhatatlan ítéletét Jeruzsálem felett. A megértés rádöbbenése okozta Jeremiás szomorúságát. Az egyetlen dolog, mi az a mi számít, amivel érdemes dicsekedni, az az, hogy ismerjük az Urat, aki kegyelmet, ítéletet és igazságot gyakorol e földön, mert  ezekben telik kedve. A kegyelem, az ítélet, az igazság öltöttek testet a Golgotán Isten Fiában, aki szeretett minket, és önmagát adta érettünk.

Isten arra hívta el népét, hogy életükkel és szavaikkal hirdessék a környező népek felé a bűntől való szabadulás egyedül lehetséges útját Istennek ama Báránya által. A múltban bizonyságot kellett volna tenniük az Úrról, mint Teremtőről és Megváltóról. E helyett a pogányság bálványimádásába keveredtek. Jeremiás világosan leírja, hogy ezek a szobrok ácsmester munkái, amit befestenek, és hordoznak. Nem istenek. Egyedül az Úr az Isten, aki teremtette az eget és a földet, aki hatalmának szavával fenn is tartja mindezeket. Ha népe megtér, nem váltja valóra életükben mindazt a büntetést, amit joggal érdemelnek meg. Minden üzenete a megtérés elengedhetetlen és szükséges voltáról szól. Hosszan tűr ugyan érettünk, mert nem akarja, hogy elvesszünk, hanem, hogy mind megtérésre jussunk, de Ésaiás által kijelentette, hogy a nép bűnét csak nevéért tűrte ilyen sokáig. Dicsőségéért fékezte önmagát az Isten, és teszi ezt ma is. Nem engedheti, hogy gyalázzák, és dicsőségét sem adja másnak.

Jeremiás üzenete bármennyire erős is volt, mégis reménnyel sugárzott belőle. Isten megtérésre hívó üzenete ma is a megbocsátás, meggyógyítás, a helyreállítás lehetőségét kínálja mindenki számára Jézus áldozatán keresztül. Bárkinek elegendő az üdvösséghez, ha hittel elfogadja azt. Jeremiást a megmentő üzenet hirdetése miatt halálra méltónak kiáltották ki a papok, a hamis próféták. Meg is ölték volna, ha az Úr nem rendeli ki Jeremiás védelmére Ahikámot, és az ország vénei közül is jó néhány férfiút, akik emlékeztették a népet az ártatlan vér kiontásának következményeire, valamint a történelmi elődökre példáira. A felmentő ítélet hangsúlyozta ugyan, hogy Jeremiás nem bűnös abban, amivel megvádolták, azonban a papokban és a hamis prófétákban a bosszúvágy és a harag tovább erősödött, várva a megfelelő pillanatra, amikor lecsaphatnak megint. Hamarosan Isten ma élő népe is  hasonló veszedelembe kerülhet, amennyiben hűséggel és kitartással képviseli a veszendő világ lakónak küldött utolsó megmentő üzenetet. Adjon ehhez az Úr erőt, türelmet, szeretetet az Ő Szentlelke által! Ámen!

